Þessi mynd er hluti af myndskurðarverkefni hjá Litla ljósmyndaklúbbnum sem unnið var 27. janúar 1954 . Litli ljósmyndaklúbburinn var einn af merkustu klúbbum áhugaljósmyndara sem starfræktir voru á Íslandi um miðbik 20. aldar . Verkefnin sem klúbbfélagar settu sér fyrir voru margvísleg : Myndatökur , skurðverkefni og klippimyndagerð þar sem félagsmenn æfðu formskyn og myndbyggingu . Verkefnin voru yfirleitt unnin af félagsmönnum sjálfum sem að jafnaði voru 7 talsins . Í þessu fimmta verkefni Litla ljósmyndaklúbbsins hefur nokkrum gestum verið boðið að taka þátt og var Jón Kaldal einn þeirra . Hinir gestirnir voru áhugaljósmyndararnir : Þorsteinn Jósepsson , Ralph Hannam , Páll Jónsson og Hjálmar R. Bárðarson . Hluti af verkefninu var að gera skriflega grein fyrir því hvernig menn höguðu skurðinum en því miður hefur rökstuðningur Kaldals fyrir sinni útfærslu ekki varðveist . Meðlimir Litla ljósmyndaklúbbsins leituðu sér meðal annars þekkingar hjá helstu ljósmyndurum og listfrömuðum þjóðarinnar og var Kaldal meðal þeirra . Einn af meðlimum klúbbsins , Rafn Hafnfjörð , rifjaði upp samskipti sín við Kaldal í viðtali árið 1998 . Aðspurður um tengsl áhuga - og atvinnuljósmyndara á Íslandi um miðja 20. öld segir hann : Þau voru afar lítil , það var helst við Jón Kaldal sem var á þessu listræna sviði sem við vorum að reyna að halda okkur á . Ég held ég geti fullyrt að hann hafi verið eini ljósmyndarinn sem var á því sviði í þá daga . Hinir voru bara með portrett-myndir mestmegnis og reyndar var Kaldal með það líka , en á allt öðrum nótum en hinir . 1 Ljósmyndin með safnnúmerið LL - 5 - 13 er sannarlega allt annars eðlis en Kaldal fékkst við dags daglega . Skurðurinn er ekki langt frá frumgerðinni svo Kaldal fór ekki jafn tilraunakennda leið við skurðinn og einhverjir félaganna í Litla ljósmyndaklúbbnum . Allmargir skáru þannig að drengirnir þrír lengst t.h. urðu þungamiðjan en nokkrir fóru lengra inn í myndina og gerðu manninn með tunnuna að viðfangsefni . Rafn Hafnfjörð fór þá leið að ramma inn drengina tvo sem sitja efst í tunnustæðunni . Sú staðreynd að Jón Kaldal skyldi taka þátt í þessu verkefni Litla ljósmyndaklúbbsins er til vitnis um samgang félagsmanna við hann og jafnframt um sjálfsmynd Kaldals sem ljósmyndara á listræna vængnum og fordómaleysi hans sem atvinnuljósmyndara gagnvart áhugsljósmyndurum á þessum tíma . Skráning liggur nú fyrir á verkefnum Litla ljósmyndaklúbbsins í gagnagrunninum sarpur.is